**MATYOQUB QO‘SHJONOVNING ADABIY-TANQIDIY QARASHLARI**

 ***Normamatov Diyorbek,***

 ***Jizzax davlat pеdagogika universiteti 4-kurs talabasi***

 **Ilmiy rahbar:** ***Do‘stova Surayyo Savronovna,***

 ***Jizzax davlat pеdagogika universiteti***, ***Dotsent, f.f.f.d. (PhD***

**Annotatsiya:** Maqolada Matyoqub Qo‘shjonovning adabiy-tanqidiy qarashlari, tadqiqot obyektidagi adiblar, munaqqidning qiyoslashlari to‘g‘risida ayrim kuzatish va fikrlar yoritiladi.

 **Kirish so‘zlar:** Badiiy mahorat, badiiy matn, poetika, tanqidchi, olim, adabiyotshunos, olim, lug‘at, asar.

 **Annotation:** the article deals with some observations and opinions about the literary and critical views of Matyokub Koshjanov, the merits that have become the object of research, and the comparisons of critic.

 **Keywords:** artistic skill, artistic text, poetics, critic, scientist, literary critic, scientist, dictionary, work.

**Аннотация:** В данной статье приведены некоторые наблюдения о сравнительного подхода литературного критика Матякуба Кошжанова, и мнения о писателей, ставших объектом исследования.

**Ключевые слова**: поэтическое мастерство, художественный текст, поэтика, критик, литературовед, словарь, произведение.

 Tanqidchi olim Matyoqub Qo‘shjonovning hayotiy va ilmiy faoliyati keng qamrovlidır. Faoliyati davomida olim bo‘lishi bilan birga munaqqid, adabiyotshunos ham bo‘lgan, bir qancha badiiy-biografik asarlarning muallifi hamdir. *"Matyoqub Qo‘shjonov ikki jildlik «Adabiyot nazariyasi», besh jildlik «O‘zbek adabiyoti tarixi», ikki jildlik «O‘zbek tilining izohli lug‘ati», ikki jildlik «Ruscha — o‘zbekcha lug‘at», bir jildlik «O‘zbekcha — ruscha lug‘at» va boshqa nashrlarning yaratilishiga bosh-qosh bo‘lgan. Uning rahbarligida 5 ta fan doktori, 15 ta fan nomzodi yetishib chiqqan".* [1.**Ziyouz. Matyoqub Qo‘shjonov]**

Olimning ilmiy izlanishlariga to'xtaladigan bo‘lsak, uning ilmiy asarlari mavzusi tanqid va adabiyotshunoslik muammolari, adabiyot nazariyasi, badiiy mahorat, adabiyotning rivojlanish tamoyillariga qaratilgan. Munaqqid sifatidagi qarashlari markazida o‘z davrining yetuk va yetishishib chiqayotgan adabiyot vakillari turadi. Abdulla Qodiriy, Abdulla Qahhor, Oybek, Abdulla Oripov kabi zabardast namoyondalarimiz ijodini tadqiq qiladi. Adabiyotshunos Bahodir Karim aytishicha, *"M. Qo‘shjonov uchun adabiy matn eng asosiy, eng muhim manba bo‘ldi.*[2.290].

Munaqqidning tanqidchilik faoliyatida muayyan konsepsiya bo‘lib, u o‘zining adabiy-tanqidiy qarashlarida bu konsepsiyaga tayanadi, bo'rttirmagan holda asarga munosabatini bildiradi. Abdulla Qodiriy hayoti va ijodi talqini tarixini o‘rganish jarayonida Matyoqub Qo‘shjonovning "Abdulla Qodiriyning tasvirlash san'ati", "O‘zbekning o‘zligi", "Qodiriy - erksizlik qurboni" singari kitoblari maydonga keladi. *"M. Qo‘shjonov Qodiriy romanlari poetikasini jiddiy tadqiq qildi; Abdulla Qodiriyning boshiga tushgan ofatlarni tushuntirdi, tanqidchilikning adibga turli munosabati tarixini kuzatdi".* [2.290]B. Karim maqolasida ta'kidlanishicha, “*munaqqid tarafkashlikka berilmagan*”.

Matyoqub Qoʻshjonov «Abdulla Qodiriyning tasvirlash san'ati» deb atalgan ilmiy tadqiqotida adibning «Oʻtkan kunlar» romani misolida uning badiiy mahoratini tahlil qilishni asosiy maqsad qilib qoʻydi. Olim aniq va izchil pozitsiyada turib, ana shu konkret bir asar vositasida yozuvchining ijodiy muvaffaqiyatlarini, san'atkorlik sirlarini ochib berdi.

Abdulla Qahhor ijodi haqidagi qarashlarida yozuvchi asarlaridagi qahramonlarning asardagi o‘rinlari, xususiyatlarini o‘zaro solishtiradi. Olim ta'biricha, *“Abdulla Qahhor asarlarida so‘z uning oldida bamisoli itoatkor askar, qaysi ma'no tomon buyruq qilsa, shu tomon yuz tutib, xizmatiga tayyor turgandek edi”*. Adib hikoyalarida va dramalarida, shuningdek, yana bir xusiyatni olim ta'kidlaydiki, “*hayot nafasini, zamon ruhini bexato ochish, uni faqat sezish emas, undan adib sifatida dardlanish”.*

Adabiyotshunos fojeaviy asarlarga to‘xtalib, Navoiydan keyin to‘rt asr ichida asosiy adabiy mavzular intim-lirika, romantik bo‘yoqdorlikda yuz bergani, undan keyin Abdulla Qodiriyda fojelikni ko‘rish mumkinligini aytadi. "Anor" hikoyasini olib, undagi fojeiy tomonni kuyov Turobjonning suyukli ayolining oddiy bir talabini qondira olmay, oxiri o‘g‘irlik qilishga majbur bo‘lganida, deb biladi.

"O‘tmishdan ertaklar" haqida gapira turib, asarning yozilish sabablariga nazar tashlaydi. "O‘tmishga nisbatan uning ko‘zini ochgan kishi A. P. Chexov bo‘lgan". Bundan necha yillar muqaddam Abdulla Qahhor Chexovning asarlarini o‘qib chiqqan. O‘shanda bu ulug‘ yozuvch go‘yo ko‘zoynagini berib, “mana buni taqib, o‘z xalqing o‘tmishiga nazar sol", degandek bo‘lgan[3. 32].

Abdulla Qahhor inson taqdirini tasvirlashda hamma vaqt ham bir xil emas. Uning ba'zi asarlari borki, ularni o‘qiyotib kulamiz, ham yig‘laymiz. Ularda fojea bilan komizm omixta, bir-birini to‘ldiradi, biri ikkinchisini izohlaydi.

Kambag‘al dehqon Qobil bobining ho‘kizini o‘g‘ri uradi. O‘tmishda Turobjon ikkita anor topib xotinining istagini qondira olmaslik, Uning uchun erksizlik qay darajada fojea bo‘lsa, Qobil bobo uchun ham ho‘kizdan ajralish shu darajada fojea edi. Dehqonning uyi kuyla, kuysin, ho‘kizi yo'qolmasin. Bir qop somon, o‘n-o‘n beshta xoda, osh-arava - uy, ho‘kiz topish uchun necha zamonlar qozonni suvga tashlab qo‘yish kerak bo‘ladi. Bu satrlarni o‘qir ekanmiz, ulug‘ yozuvchi Gogolning asarlarini eslab ketamiz.

Aslida bu asarlarda, Matyoqub Qo‘shjonov aytganidek, sezilarli darajada hajv ham bor. Hajv bilan birga yuzaga kelgan jiddiy masala Abdulla Qodiriy va Abdulla Qahhordek so‘zni, mantiqni o‘z o‘rniga qo'yib qo'yadigan zabardast yozuvchilar uchun xosligini isboti bilan ko'rishimiz mumkinki, bu isbotlash munaqqid, adabiyotshunos Matyoqub Qo‘shjonov maqolalarida, adabiy-tanqidiy qarashlarida yetarlicha namoyon bo‘ladi.

**Foydalanilgan adabiyotlar:**

1. Ziyouz.com.elektron sayti. Matyoqub Qo‘shjonov

2. Bahodir Karim. Ruhiyat alifbosi. G‘. G‘ulom nomidagi NMIU.

 Toshkent - 2016. - 359 b.

3. Matyoqub Qo‘shjonov. Abdulla Qahhor mahorati. T.: Adabiyot va

 san’at nashriyoti. 1988. - 232 b.